Tweede aanval op plaas; aanvaller doodgeskietArgieffoto ŉ 64-jarige vrou is Dinsdagaand vir ŉ tweede keer op ŉ plaas in Kalkfontein in Groblersdal aangeval nadat die aanvallers glo inligting oor die plaas gekry het by die aanvallers wat dieselfde vrou in 2012 wreed aangeval het. Kobus Liebenberg, Wilma Liebenberg se man, het aan Maroela Media vertel sy vrou was alleen in die plaashuis ten tyde van die voorval aangesien hy in die week in die dorp werk. Volgens hom het sy omstreeks 23:30 gelê en slaap toe die foksterriër-honde wat by haar in die kamer slaap, histeries begin blaf het. “Hulle het sommer bo-op haar gespring en erg gegrom. “Sy het opgestaan en gesien die ganglig op die boonste verdieping brand. Sy het die rewolwer gevat en twee skote by die kamervenster uitgeskiet. Toe sien sy hoe gaan die ganglig af en hoor hoe een by die trappe afgestap kom. Hulle het toe aan die kamerdeur begin ruk en sy het deur die deur geskiet,” het Liebenberg gesê. Volgens hom is daar ŉ drie meter hoë muur om die huis en het die aanvallers hul gewonde makker uit die huis gesleep en oor die muur gehelp. “Hulle het hom so 15 m verder gesleep en hom daar gelos.” Daar word vermoed dat daar vier aanvallers was. Hy vertel dat daar nie sein op die plaas is nie en dat ŉ mens sowat 100 m moet stap om iemand in die hande te kry. Wilma het glo eers die volgende oggend toe dit lig geword en werkers by die plaas opgedaag het uit die huis gegaan en alarm is van daar af gemaak. Kobus verduidelik toe die polisie se honde-eenheid Woensdagmiddag omstreeks 12:00 by die toneel opdaag, het hulle die aanvaller lewend in die veld aangetref. Hy is in die bors gewond, net onder die skouer. “Ek het self vir hom gevra wat soek hy hier en hy het vir my en die polisie gesê hy het inligting oor die huis en die kluis by die vorige aanvallers gekry.” Die aanvaller is later op die plaas oorlede. Volgens Kobus is die man en sy broer wat sy vrou in 2012 aangeval het nooit in hegtenis geneem nie. Hulle het glo tot ses maande ná die aanval nog die egpaar gebel en laat hoor hulle gaan terugkom om hulle dood te maak. “Ons het elke keer die polisie, op hul aandrang, gebel en in kennis gestel en daar het net niks van gekom nie. Daardie aanval het my vrou suikersiekte gegee, en sy ontvang nou nog kankerbehandeling, sy is sieklik. Hulle wou destyds haar bene met ŉ kettingsaag afsny en haar brand met die strykyster – die muurprop het toe nie gewerk nie. Sy is baie getraumatiseerd en ek is verbitterd. ” Lt.kol. Moatshe Ngoepe, woordvoerder van die polisie, het aan Maroela Media gesê die polisie ondersoek ŉ saak van poging tot huisroof. ŉ Klag van moord word ook ondersoek. Die oorledene is in die stadium nog nie bekend aan die polisie nie.